Ka 2008, babatlisisi kwa United States ba ne ba botsolotsa basha ba le makgolokgolo gore ba akanyang ka melao ya boitsholo. David Brooks o ne a nopolwa jaana mo The New York Times: “Se se swabisang ke kafa ba sa kgathaleleng dikgang tse di amanang le boitsholo ka gone.” Bontsi jwa bone bo ne bo akanya gore go betelela le go bolaya ga go a siama, mme “kwa ntle ga dilo tseo tse di maswe thata, ba ne ba sa akanye sepe ka gore ke eng se se siameng le se se sa siamang, tota le fa [ba ne] ba bua ka dilo tse di jaaka go kgweetsa o tagilwe, go tsietsa kwa sekolong kgotsa go se ikanyege mo molekaneng.” Jaaka mosha mongwe a ile a tlhalosa, “tota ga se gantsi ke tshwenyega ka gore ke eng se se siameng le se se sa siamang.” Ba le bantsi ba ikutlwa jaana ka kgang eno: ‘Dira se o bonang se siame. Dira se pelo ya gago e reng o se dire.’ A go akanya ka tsela eno go siame?